Qui és Joana Hurtado Matheu?
Joana Hurtado Matheu (Barcelona, 1979) és una historiadora de l'art i crítica cultural catalana. Des d'abril de 2019 és la directora de Fàbrica i Centre de les Arts Contemporànies de Barcelona Fabra i Coats a Barcelona.
El 2002 es va llicenciar en història de l'art per la Universitat de Barcelona. Més endavant va completar els seus estudis amb un màster en comunicació cultural i crítica d'art per la Universitat de Girona i màster en recerques cinematogràfiques i audiovisuals per la Universitat de la Sorbonne Nova de París.
Entre 2003 i 2006 va col·laborar en la creació del Diccionario del cine español e iberoamericano, un projecte de l'SGAE. Més endavant va treballar com a directora artística i executiva del programa d'arts visuals de Can Felipa. Ha comissariat diverses exposicions i cicles, i ha sigut membre de l'equip assessor del festival Panoràmic de cinema, fotografia, nous llenguatges i narratives audiovisuals. Ha estat vicepresidenta de l'Associació de Crítics d'Art de Catalunya.
Entre 2010 i 2019 fou la coordinadora d'Arts Visuals de Can Felipa. L'abril de 2019 fou nomenada directora de la Fàbrica i Centre d'Arts de Fabra i Coats.
Ha col·laborat amb diversos mitjans de comunicació, com la revista d'art contemporani Parachute i el suplement Cultura/s de La Vanguardia.
Entre els seus projectes comissariats, destaquen La disidencia nostálgica (La Capella, Barcelona, 2017), Heretgies (LOOP, 2016-2017), Catedrals a la capella (capella de Sant Roc, Valls, 2011-2013), Pop Up. Veure és afegir (CaixaForum, 2011), Efecte cinema (Can Felipa, 2009) o Cinergies (CCCB, 2008-2009).

Una historiadora de l'art i crítica cultural catalana.